**ИЗВЕШТАЈ О СПРОВЕДЕНОЈ EX ANTE АНАЛИЗИ ЕФЕКАТА ПРОПИСА**

**1. Сагледавање постојећег стања.**

**1) Приказати постојеће стање у предметној области у складу са важећим правним оквиром.**

Област државног премера и катастра непокретности уређена је Законом о државном премеру и катастру („Службени гласник РС”, бр. 72/09, 18/10, 65/13, 15/15-УС, 96/15, 47/17-aутентично тумачење, 113/17-др. закон, 27/18-др. закон, 41/18-др. закон, 9/20-др. закон и 92/23), као и Законом о поступку уписа у катастар непокретности и катастар инфраструктуре („Службени гласник РС”, бр.41/18, 95/18, 31/19, 15/20 и 92/23) којим је уређен поступак уписа у катастар непокретности на основу одлука судова и других надлежних органа и вршилаца јавних овлашћења донетих после ступања на снагу тог закона, као и на основу исправа састављених, односно потврђених од стране јавних бележника, односно судова од дана ступања на снагу Закона о јавном бележништву („Службени гласник РС”, број 31/11). Циљ доношења наведених закона је да се, поједностављењем процедуре уписа, успостави ажуран катастар у којем ће бити уписане све непокретности са уписаним имаоцима права на непокретностима.

Закон о државном премеру и катастру допринео је да се умногоме убрза поступак излагања на јавни увид података о непокретностима и правима на њима, јер се одустало од дотадашњег законског решења да се обавезно појединачно позивају сва лица уписана у катастар земљишта да у заказано време дођу пред комисију за излагање, а прописано је да се појединачни позиви упућују само у случају када се подаци уписани у катастар земљишта не слажу са подацима уписаним у земљишну књигу, а јавност се обавештава путем јавног огласа да је поступак израде катастра непокретности за подручје конкретне катастарске општине у току и да имају могућност да се јаве комисији за излагање, изврше увид у привремени лист непокретности и да, уколико се не слажу са уписаним подацима, изјаве приговор на записник комисијe. Број решења о потврђивању катастарског операта, са чијим доношењем катастар непокретности почиње да се примењује, донетих у 2010. години повећан је три пута у односу на број решења донетих у периоду до ступања на снагу наведеног закона, а у 2011. години за пет пута.

Позитивни ефекти примене Закона о државном премеру и катастру огледају се у повећаном броју уписаних непокретности у катастру непокретности. У 2012. години у катастру непокретности је било уписано 18.600.736 катастарских парцела, 1.767.588 објеката и 869.734 посебних делова објекта, а у септембру 2025. године 19.003.327 парцела, 5.020.659 објеката и 1.540.451 посебних делова објекта.

**2) Да ли је уочен проблем у области и на коју циљну групу се односи? Представити узроке и последице проблема?**

Према подацима Републичког геодетског завода, у 2024. години је донето 13.883 одбијајућих решења по захтевима адвоката, а захтеви адвоката се у највећој мери базирају на старим исправама тј. уговорима закљученим пре почетка рада јавних бележника и одлукама надлежних органа донетим пре јуна 2018. године, и на њих се примењује Закон о државном премеру и катастру. Нове исправе до катастра не долазе путем адвоката већ директно од стране обвезника доставе: судова, јавних бележника, јавних извршитеља и органа управе, сагласно Закону о поступку уписа у катастар непокретности и катастар инфраструктуре. Осим наведеног броја одбијених захтева на годишњем нивоу, постоје и старе исправе за упис које уопште и не долазе до катастра, будући да су они који их поседују свесни да те исправе пате од формалних недостатака који представљају сметњу за упис у катастар. Такође, постоје и грађани које од покушаја регистрације одбијају процедуралне препреке: не знају шта је све потребно од документације, захтев мора да поднесе преко адвоката итд.

Наслеђени проблеми, који постоје у области непокретности и права на њима, која је предмет уређења великог броја других закона, од којих су неки донети пре више деценија у условима сасвим другачијег друштвено-економског уређења и нивоа технолошког развоја, са одређеним преплитањима и колизијама законских одредаба, као и мањкавост исправа које се односе на стицање права, а које су сачињене у претходном периоду („старе исправе“), имају за последицу дуготрајност одлучивања у поступку уписа на основу таквих исправа, а веома често и немогућност уписа имаоца права на непокретности. Важно је нагласити, да су у питању проблеми који су пре свега формалне природе, јер се односе на специфичне катастарске формалне услове за упис: ознака непокретности, ознака лица, клаузула правноснажности одн. извршности, изјава о дозволи уписа (тзв clausula intabulandi), и да највећи део тих проблема није везан за спорну природу правних односа на непокретности. Чак и тамо где је формални проблем узрокован суштински нерешеним имовинскоправним односима и потенцијалним судским споровима, до њиховог разрешења не долази управо зато што нема ни спровођења уписа, јер би управо упис довео до иницирања расплитања имовинских „чворова“.

Међу наслеђеним проблемима, у пракси је уочено да се неки типови проблема формалне природе понављају и да су довољно учестали да би њихово препознавање и либералније регулисање могло решити највећи део наведених наслеђених проблема.

Из тог разлога, потребно је додатно поједноставити процедуру уписа у катастар на основу таквих исправа, као и предвидети случајеве у којима је целисходно да се пропишу изузеци од општих услова за упис, како би се грађанима, привредним субјектима, јединицама локалне самоуправе и њиховим органима омогућио упис права на непокретностима, без претходног решавања имовинскоправних односа у судским поступцима, које често није ни могуће покренути због недостатка пасивне легитимације.

Наведени проблеми се односе на ситуације када исправа о стицању непокретности, која је стара преко 20 година, не садржи означење непокретности према подацима катастра непокретности – нпр. површина непокретности је мања од површине уписане у катастру, не слажу се подаци о лицу из исправа које су приложене као доказ о континуитету са уписаним претходником; исправа не садржи изјаву о дозволи уписа или је дозвола уписа условљена потврдом о исплати купопродајне цене, а та документа странка не може да прибави, јер уписани ималац права више није у животу, односно правно лице је престало да постоји, а нема универзалног правног сукцесора; одлука на основу које се тражи упис не садржи клаузулу правноснажности; употребна дозвола за објекат се не може пронаћи; пренос права коришћења грађевинског земљишта у државној својини у време закључења уговора је био законом ограничен. Такође, у пракси се често дешавало да надлежни орган не достави служби за катастар непокретности, ради уписа у катастар, решење о изузимању земљишта из поседа корисника, те лице означено у том решењу више није уписано у катастар непокретности, из ког разлога, на основу таквог решења није могућ упис јединице локалне самоуправе за имаоца права у катастар, јер исправа не доказује континуитет са уписаним претходником.

Регулисање ових посебних случајева не би задирало у област бесправно изграђених објеката јер би обухватало само објекте који су изграђени у складу са грађевинском дозволом, али имају другу врсту недостатака у исправама за упис. У катастар непокретности уписано је 145.756 објеката са правним статусом објекат има одобрење за градњу, а нема употребну дозволу. Предложени посебни случајеви уписа представљали би значајан механизам који би се надопуњавао са поступком озакоњења и евентуалним будућим прописима о бесправно изграђеним објектима и заједно са њим довео до свеобухватног решења за укупно 4.784.569 објеката који, према евиденцији Републичког геодетског завода, нису уписани у катастар непокретности.

Надаље, уочен је проблем у вези са обновом катастра непокретности на основу комасационог премера. У поступцима комасације учесници више пута активно учествују у раду комисије за комасацију, и то у фазама утврђивања фактичког стања, процене, утврђивања квалитета и вредности земљишта, предлога расподеле, расподеле комасационе масе и елабората геодетско-техничких радова. Сва права учесници комасације остварују се на основу правоснажног решења о расподели комасационе масе, које доноси комисија за комасацију. Подаци којима располаже Републички геодетски завод показују да је у периоду од 2016. године закључно са трећим кварталом 2025. године Завод вршио стручни надзор над више од 30 комасационих подручја, а на 18 комасационих подручја, са површином од око 60.000 ha, још увек се изводе геодетско-технички радови у поступку комасације. На осам комасационих подручја, која покривају око 90.000 ha, поступак излагања на јавни увид података о непокретностима и правима на њима је започет, али тек након четири године од дана потврђивања елабората геодетско-техничких радова, при чему је временски период од датума правоснажности решења о расподели комасационе масе био још дужи. На осам комасационих подручја која покривају око 150.000 ha излагање података на јавни увид није ни започето, иако је елаборат геодетско-техничких радова потврђен и решења о расподели комасационе масе постала правноснажна пре више од четири године.

Ови подаци јасно указују да постоје кашњења и застој у обнављању катастра непокретности након спроведене комасације, иако су сва решења о расподели комасационе масе постала правноснажна и учесници комасације ушли у посед на новонасталим парцелама.

У протеклом периоду, од ступања на снагу Закона о изменама и допунама Закона о државном премеру и катастру („Службени гласник РС“, број 92/23), којим су измењене поједине одредбе важећег закона које се односе на надзор над радом геодетских организација и мере које је овлашћен да предузме инспектор, Републички геодетски завод је интензивирао активности усмерене на унапређење система контроле рада геодетских организација. Организоване су обуке, саветодавне посете, сертификације, јавне трибине и стручно усавршавање, док је инспекција извршила већи број редовних и ванредних надзора у складу са годишњим планом. Тиме је значајно пооштрена контрола и повећан обим одговорности геодетских организација кроз различита системска унапређења рада у оквиру државног премера и катастра. Међутим, и поред тога, показало се да велики број геодетских организација и даље не поступа у складу са законом и другим прописима. Само у 2024. години спроведено је 149 надзора (74 редовна, 74 ванредна и 1 мешовити), изречено је 943 мере (37% превентивне, 63% корективне), поднето 48 предлога за одузимање лиценци за рад геодетских организација и 10 предлога за одузимање личних лиценци, донето 58 решења о забрани рада и 12 захтева за прекршајне поступке. Током 2025. године до сада је одузета лиценца за 18 геодетских организација, поднето је четири прекршајних пријава и извршено одузимање личних лиценци за четири геодетска стручњака. Посебан проблем представља чињеница да се, и након што геодетској организацији истекне период забране извођења геодетских радова и лиценца поново буде активирана, у кратком временском периоду поново јављају значајни пропусти у раду. Овакво понављање истих или сличних неправилности указује на озбиљне системске проблеме, непознавање прописа, незаинтересованост, односно непрофесионалност у раду. То потврђује да важећи законски оквир нема довољан превентивни ефекат.

Доношењем овог закона решиће се и проблем који је присутан у пракси који се састоји у томе да геодетска организација којој је решењем Завода одузета лиценца за рад, односно геодетски стручњак којем је одузета геодетска лиценца, злоупотребљавајући институт коначности решења наставља да ради и користи сервисе Завода у периоду док чека другостепено решење, који период превазилази закононом прописани рок за одлучивање о жалби. Расположиви подаци Републичког геодетског завода показују да је десет жалби из 2012. године решено тек у 2022. години, дакле после десет година, а радило се о жалбама изјављеним на решење Републичког геодетског завода којим се геодетској организацији, која је имала само једног запосленог геодетске струке, одузима лиценца са рад, из разлога што није у законском року ускладила своје пословање са Законом о државном премеру и катастру који је прописао да за извођење геодетских радова у одржавању катастра непокретности и катастра водова и реализацији пројекта геодетског обележавања у области урбанистичког планирања геодетска организација мора да има најмање два запослена лица геодетске струке са најмање завршеном средњом геодетском школом, положен државни стручни испит за то образовање и радним искуством од најмање три године са тим образовањем. Будући да решење производи правно дејство дејство тек када постане коначно те геодетске организације су наставиле са радом наредних десет година, све до доношења другостепеног решења, иако нису испуњавале законом прописане услове. Надаље, у периоду од 2022. године до прве половине 2025. године надлежно Министарство је донело два решења по жалбама, од којих се једним усваја жалба и предмет враћа првостепеном органу на поновни поступак и одлучивање, а другим се обуставља поступак јер је геодетска организација повукла изјављену жалбу. Тренутно на другом степену чека на решавање 19 жалби, већина из периода од 2021. до 2025. године.

**3) Да ли постоје неки други разлози за промену (интервенцију) у области у случају да није уочен проблем?**

**2. Утврђивање циља.**

**1) Који циљ је потребно постићи?**

Циљ предложених измена је да се повећа број уписаних непокретности и имаоца права на непокретностима, као и да се поједностави и убрза процедура уписа у катастар непокретности на основу „старих исправа“ будући да се на те исправе не примењује Закон о поступку уписа у катастар непокретности и катастар инфраструктуре, са којим је започета реформа катастра.

Такође, циљ је да се изостављањем поступка излагања на јавни увид података о непокретностима и правима на њима, као једне од фаза поступка обнове катастра непокретности на основу комасационог премера, која је постала беспотребна, обезбеди правовремена и ефикасна обнова катастра непокретности у комасационим подручјима. Сагласно Закону о пољопривредном земљишту („Службени гласник РС", бр. 62/06, 65/08 - др. закон, 41/09, 112/15, 80/17 и 95/18 - др. закон), поступак комасације завршава се доношењем правоснажних решења о расподели комасационе масе, чиме се дефинишу нове катастарске парцеле и утврђују стварна права на њима. Та решења представљају коначан и извршан акт који обавезује све учеснике поступка. Сходно томе, предложене измене закона омогућавају да се обнова катастра непокретности спроведе непосредно по пријему елабората реализације геодетско-техничких радова на основу правоснажних решења о расподели комасационе масе, чиме се отклањају дугогодишња кашњења и непотребно понављање поступка спровођењем поступка излагања на јавни увид података о непокретностима и правима на њима, који је постао беспредметан, будући да се од 3. марта 2020. године више не спроводе промене у катастру непокретности на катастарским парцелама у комасационом подручју од момента покретања поступка комасације, већ све примљене захтеве за упис у катастар непокретности служба за катастар доставља комисији за комасацију на даљу надлежност .

Надаље, циљ предложених измена је пооштравање казнене политике према геодетским организацијама у погледу поштовања прописа, техничких норматива и стандарда, односно јачање професионализма, одговорности и интегритета геодетске делатности прописивањем строжијих дисциплинских мера, укључујући и трајно одузимање лиценце у случају поновљених тежих повреда закона.

**2) Да ли је циљ који се постиже доношењем прописа усклађен са циљевима важећих планских докумената и приоритетним циљевима Владе?**

Циљ који се постиже предложеним изменама прописа усклађен је са Акционим планом за спровођење Програма Владе 2024-2027 – Приоритетни циљ 2.7.. Стварање предуслова за даљи развој тржишта непокретности, 2.7.1. Спровођење уписа права својине на основу докумената насталих пре ступања на снагу Закона о поступку уписа у катастар непокретности и водова (циљана конвалидација).

**3) На основу ког показатеља учинка се утврђује да ли је дошло до постизања циља?**

Показатељи учинка за остваривање циљева су:

- смањење процента решења којима се одбија захтев за упис у катастар у односу на укупан број поднетих захтева. У 2024. години је донето 13.883 одбијајућих решења, а укупно је поднето о 107.788 захтева преко адвоката, а захтеви поднети преко адвоката се у највећој мери базирају на „старим“ исправама (нове исправе до катастра не долазе путем адвоката, већ директно од стране обвезника доставе: судова, јавних бележника, јавних извршитеља и органа управе), што чини 13% у односу на укупан број поднетих захтева, а очекује се да ће се у 2027. години тај проценат смањити, односно да ће бити око 7% у односу на укупан број захтева;

- уписано права својине на објектима уписаним у катастар са правним статусом објекат изграђен са одобрењем за градњу, а без употребне дозволе - процењује се да ће око 50 % од укупно 145.756 уписаних објеката са таквим правним статусом добити уписане власнике до краја 2027. године;

- смањење броја наложених мера од стране инспектора за отклањање неправилности у раду геодетских организација и дисциплинских санкција, у односу на 2024. годину, у којој су изречене 943 мере, 48 предлога за одузимање лиценце за рад геодетске организације, 10 предлога за одузимање личне лиценце, донето 58 решења о забрани извођења радова и поднето 12 захтева за покретање прекршајног поступка; Очекује се да ће у 2026. години број наложених мера и дисциплинских санкција геодетској организацији од стране инспектора у односу на 2024. годину бити мањи за 20%, а у 2027. години за 25% мање у односу на 2024. годину.

- смањење временског периода потребног за обнову катастра непокретности на основу комасационог премера, у просеку за шест година, у односу на период од 2016. године закључно са трећим кварталом 2025. године, колико је трајао временски период од пријема елабората геодетских радова до завршетка поступка излагања на јавни увид података о непокретностима.

**4) Дефинисати извор провере и рокове за прикупљање података за праћење примене прописа.**

Провера ће се вршити на основу података садржаних у електронској писарници Републичког геодетског завода.

**3. Идентификовање опција.**

**1) Да ли је циљ могуће постићи применом „status quo” опције? Приказати последице примене „status quo” опције.**

Опцијом „status quo“ не могу се решити уочени проблеми.

**2) Да ли је циљ могуће постићи искључиво применом подстицајних, информативно-едукативних, институционално-управљачких или мера за обезбеђивање добара и услуга, без доношења новог или измене постојећег прописа? Навести разлоге због којих се одустало од примене ове опције.**

**3) Које су кључне промене које се прописом предлажу ради постизања циља?**

Кључне промене које се прописом предлажу су:

1. Увођење апликације за достављање исправа за упис доступне на веб презентацији Републичког геодетског завода, којој ће моћи да се приступи чак и путем мобилне апликације, чиме се провера документације чини доступном највећем броју корисника, без обавезности претходног ангажовања адвоката и претходне овере документације код јавног бележника. Погодност за грађане од ове прелиминарне провере документације огледа се у томе што, у случају да се утврди да не поседују документацију подобну за упис, не морају да се беспотребно излажу трошковима на име адвокатске услуге и накнаде за рад јавног бележника.
2. Укидање поступка излагања на јавни увид података о непокретностима и правима на њима, као фазе у поступку обнове катастра непокретности на основу комасационог премера, како би се убрзао поступак обнове катастра непокретности, у просеку за око шест година. У посматраном периоду од 2016. године до закључно са трећим кварталом 2025. године поступак излагања каснио је у просеку за четири године од дана потврђивања елабората геодетско-техничких радова, иако су решења о расподели комасационе масе постала правноснажна, а сам поступак излагања на јавни увид трајао је у просеку око 18 месеци.

**4) Које опције су разматране приликом израде прописа и навести разлоге због којих се од њих одустало?**

**5) Која је међународна упоредна пракса у регулисању области?**

**4. Анализа економских ефеката**

**1) Да ли се предложеним решењима прописа уводи нови, укида или мења постојећи административни поступак и/или административни захтев за привредне субјекте и који су позитивни ефекти овог решења? Да ли предложена решења утичу на повећање или умањење административних трошкова**1 **и колико износи повећање или умањење административних трошкова које сноси привредни субјект?**

Чланом 7. Предлога закона, којим се мења члан 21. важећег Закона, предвиђено је да жалба на решења о лиценцама не одлаже извршење решења. Предложеним решењем отклониће се проблеми који постоје у пракси да геодетска организација којој је одузета лиценца за рад, односно геодетски стручњак којем је одузета геодетска лиценца, злоупотребљавајући институт коначности решења, наставља да ради и користи сервисе Завода у периоду док чека другостепено решење.

**2) Да ли се предложеним решењима прописа уводи нова, мења или укида постојећа финансијска обавеза за привредне субјекте? Који су позитивни ефекти увођења нове, измена или укидања обавезе?**

Привредни субјекти нећа морати да подносе захтев за упис у катастар путем е-шалтера преко адвоката професионалног корисника е-шалтера, што ће утицати на смањење трошкова на име накнаде за адвокатску услугу.

**3) Да ли се предложеним решењима прописа уводи нова, мења или укида постојећа обавеза која утиче на повећање или умањење трошкова производње и/или пружања услуга које сноси привредни субјект? Колико износи повећање или умањење ових трошкова? Да ли се обавеза може испунити на домаћем тржишту и да ли је рок за испуњење обавезе примерен? Који су позитивни ефекти увођења нове, измена или укидања обавезе?**

––––––––––––––

**4) На који начин ће предложена решења прописа утицати на конкурентност привредних субјеката на домаћем и иностраном тржишту?**

Отварање нових могућности уписа права на непокретности свакако увећава кредитни (хипотекарни) потенцијал код привредних субјеката, чиме се омогућавају инвестиције у привреди. Смањење временског периода потребног за обнову катастра непокретности на основу комасационог премера позитивно ће утицати на положај привредних субјеката власника пољопривредног земљишта на тржишту јер се повећава вредност непокретности уписом у катастар и стварају услови за одобрење кредита код банака.

**5) На који начин ће предложена решења прописа утицати на конкуренцију?**

**6) На који начин ће предложена решења прописа утицати на микро, мале и средње привредне субјекте (ММСП)?**

**5. Анализа ефеката на друштво.**

**1) Да ли се предложеним решењима прописа уводи нови, укида или мења постојећи административни поступак за грађане и који су позитивни ефекти овог решења? Да ли предложена решења прописа утичу на повећање или умањење административних трошкова и колико износи повећање или умањење административних трошкова које сносе грађани?**

––––––––––––––

**2) Да ли се предложеним решењима прописа уводи нова, мења или укида постојећа финансијска обавеза за грађане?**

Грађани неће морати да подносе захтев за упис у катастар путем е-шалтера преко адвоката професионалног корисника е-шалтера, што ће утицати на смањење трошкова на име накнаде за адвокатску услугу.

**3) Да ли се предложеним решењима прописа уводи нова, мења или укида постојећа обавеза која утиче на трошкове живота?**

**4) На који начин предложена решења прописа утичу на доступност, квалитет и цене роба и услуга од значаја за животни стандард становништва?**

**5) На који начин предложена решења прописа о утичу на тржиште рада, запошљавање, услове за рад и синдикално удруживање?**

**6) На који начин предложена решења прописа утичу на здравље људи?**

**7) На који начин предложена решења прописа утичу на обим остваривања права на правично суђење, приступачност јавним површинама и објектима и приступ информацијама? На који начин предложена решења утичу на квалитет и доступност јавних услуга, услуга система социјалне заштите, система здравствене заштите и система образовања,** **као и и других јавних услуга, нарочито у контексту заштите и унапређења права припадника осетљивих друштвених група?**

Идентификује се титулар права на непокретностима на којима то до сада није био случај, чиме се значајно олакшава вођење свих поступака у погледу непокретности, укључујући судске спорове, и повећава видљивост и одговорност стварног власника непокретности.

**8) На који начин предложена решења прописа утичу на доступност културних садржаја и очување културног наслеђа?**

**9) Да ли предложена решења прописа имају различите ефекте на жене и мушкарце, тј. родну равноправност? Описати те ефекте. Да ли пропис повећава или умањује родну равноправност? Које мере су предвиђене за ублажавања потенцијалних негативних ефеката прописа на родну равноправност?**

**6. Анализа ефеката на животну средину и климатске промене.**

**1) На који начин предложена решења прописа утичи на животну средину?**

**7. Анализа управљачких ефеката.**

**1) Које активности је потребно спровести и у којим роковима како би се омогућила примена прописа? Која организациона јединица унутар органа, односно организације који врше јавна овлашћења, је одговорна за спровођење ових активности?**

На основу члана 14. Предлога закона директор Републичког геодетског завода донеће техничко упутство за коришћење апликације за подношење исправе за упис на основу члана 88б овог закона и посебне апликације за подношење захтева за упис на основу члана 88б преко професионалног корисника и исто ће бити објављено на веб презентацији Завода.

**2) Одредити капацитете органа, односно организације који врше јавна овлашћења који је потребно ангажовати за примену прописа. Да ли су капацитети довољни за примену прописа?**

**3) На који начин предложена решења прописа утичу на ефикасност, одговорност и транспарентност рада органа, односно организација који врше јавна овлашћења надлежних за примену прописа?**

**4) На који начин предложена решења прописа утичу на владавину права?**

Предложена измена којом се прописује да се упис изврши у року од пет радних дана доприноси уједначавању Закона о државном премеру и катастру са Законом о поступку уписа у катастар непокретности и катастар инфраструктуре.

**8. Анализа финансијских ефеката.**

**1) Колико износе јавни расходи примене прописа и из којих извора финансирања ће се обезбедити средства?**

За спровођење овог закона није потребнo обезбедити средства у буџету Републике Србије.

**2) Какве ће ефекте предложена решења прописа имати на јавне приходе и расходе?**

Предложена решења ће утицати на повећање броја уписаних непокретности и имаоца права на непокретностима што ће довести до повећања прихода у буџету Републике Србије на име наплаћених републичких такси за услугу Републичког завода – упис у катастар, а индиректно ће утицати и на повећање прихода у буџету јединица локалне самоуправе од наплаћених пореза на имовину.

**9. Анализа ризика.**

**1) Навести кључне ризике за примену прописа. Које мере ће бити предузете како би се смањила вероватноћа настанка ризичних догађаја, односно умањили њихови ефектии које мере ће бити предузете уколико се ризик оствари?**

**10. Извештај о спроведеним консултацијама.**

Консултације нису спроведене.